ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

Ո Ր Ո Շ ՈՒ Մ

---------- 2023 թվականի N ------ -Ն

ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԳԻՏԱԿԱՆ ԱՍՏԻՃԱՆԱՇՆՈՐՀՄԱՆ ԿԱՆՈՆԱԿԱՐԳԸ ՀԱՍՏԱՏԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 1997 ԹՎԱԿԱՆԻ ՕԳՈՍՏՈՍԻ 8-Ի N 327 ՈՐՈՇՈՒՄԸ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ

Ղեկավարվելով «Գիտական և գիտատեխնիկական գործունեության մասին» օրենքի 14-րդ հոդվածով և «Նորմատիվ իրավական ակտերի մասին» օրենքի 37-րդ հոդվածով` Կառա­վա­րությունը որոշում է.

1. Հաստատել Հայաստանի Հանրապետությունում գիտական աստիճանաշնորհման կանոնակարգը՝ համաձայն հավելվածի։
2. Ուժը կորցրած ճանաչել Հայաստանի Հանրապետության կառավարության 1997 թվականի օգոստոսի 8-ի «Հայաստանի Հանրապետությունում գիտական աստիճանաշնորհման կանոնակարգը հաստատելու մասին» N 327 որոշումը։
3. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

**Հավելված**

**ՀՀ կառավարության 2023 թվականի
\_\_\_\_\_\_\_\_\_\_\_\_\_\_\_\_ \_\_\_\_\_-ի N \_\_\_\_\_\_ որոշման**

**Կ Ա Ն Ո Ն Ա Կ Ա Ր Գ**

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԳԻՏԱԿԱՆ ԱՍՏԻՃԱՆԱՇՆՈՐՀՄԱՆ**

1. ԸՆԴՀԱՆՈՒՐ ԴՐՈՒՅԹՆԵՐ

1. Սույն կանոնակարգով սահմանվում է Հայաստանի Հանրապե­տությունում գիտական աստիճանաշնորհման կարգը:
2. Հայաստանի Հանրապետությունում շնորհվում են գիտությունների թեկնածուի և գիտությունների դոկտորի գիտական աստիճաններ՝ ըստ գիտու­թյան բնագավառների:
3. Գիտությունների թեկնածուի գիտական աստիճանի կարող են հավակնել այն անձինք, որոնք ունեն բարձրագույն կրթությունը հաստատող դիպլոմ (դիպլոմավորված մասնագետի կամ մագիստրոսի որակավորում, բժշկական մասնագիտություններով՝ բժշկի որակավորում, կլինիկական ուղղվածությամբ բժշկական մասնագիտությունների դեպքում՝ բժիշկ-մասնագետի որակավորում), կուտակել են անհրաժեշտ կրեդիտներ՝ համաձայն «**Հետբուհական մասնագիտական կրթության ծրագրերում (ասպիրանտուրա և հայցորդություն) կրեդիտային համակարգի ներդրման մասին» Կրթության և գիտության նախարարի հրաման**ի, և հանձնել են քննություն Հայաստանի գիտական աստիճանաշնորհման անվանացանկի համապատասխան մասնագիտությունից:
4. Գիտությունների դոկտորի գի­տական աստիճանի կարող են հավակնել այն անձինք, որոնք ունեն գիտությունների թեկնածուի գիտական աստիճան և գիտության որոշակի բնագավառում ներդրած գիտական ավանդ:
5. Գիտական աստիճան շնորհում է մասնագիտական խորհուրդը՝ հիմք ընդունելով ատենախոսության պաշտպանությունը:
6. Գիտական աստիճան շնորհելու վերաբերյալ մասնագիտական խորհրդի որոշումը հաստատում և վկայագրով ամրագրում է Բարձրագույն որակավորման կոմիտեն (այսուհետև՝ ԲՈԿ)։
7. Օտարերկրյա պետություններում ստացված գիտական աստի­ճանի վկայագիրը Հայաստանի Հանրապետության գիտական աստիճանի վկայագրին համապատասխանեցնում է ԲՈԿ-ը, եթե Հայաստանի Հանրա­պետության միջազգային պայմանագրերով այլ բան սահմանված չէ:
8. Սույն կանոնակարգի շրջանակներում դիտարկվում են միայն հետևյալ գիտական պարբերականներում տպագրված հոդվածները․

1) Վեբ օֆ Սայնս Քոր Քոլեքշն (Web of Science Core Collection, այսինքն՝ Science Citation Index Expanded, Social Sciences Citation Index, Arts & Humanities Citation Index, Emerging Sources Citation Index, **Conference Proceedings Citation Index**) միջազգային գիտատեղեկատվական շտեմարաններում ընդգրկված, կամ գրքերի հղման ինդեքսի (Book Citation Index)հրատարակիչների ցանկում ներառված հրատարակչությունների հրապարակած գրքի գլուխ կամ հոդված ժողովածուում, կամ Սկոպուս (Scopus) միջազգային գիտատեղեկատվական շտեմարանի առնվազն չորրորդ քառորդին (Q4), իսկ գիտաժողովի նյութերի դեպքում՝ առնվազն երկրորդ քառորդին (Q2) համարժեք Սիմագո Ջուռնալ Ռանք Ինդիքեյթր (Scimago Journal Rank Indicator) ինդեքս ունեցող պարբերականներում տպագրված (այսուհետև՝ ՄԳՇ1 հոդված),

2) Ռաշն Սայնս Սայթեյշն Ինդեքս (Russian Science Citation Index (RSCI)) կամ Յուրոփիեն Ռեֆերենս Ինդեքս ֆոր դը Հյումանըթիզ (European Reference Index for the Humanities (ERIH PLUS)) միջազգային գիտատեղեկատվական շտեմարաններում ընդգրկված (այսուհետև՝ ՄԳՇ2 հոդված),

3) ԲՈԿ-ի սահմանած ցուցակում կամ Ռասսիսկի Ինդեքս Նաուչնովո Ցիտիրովանիա (Российский Индекс Научного Цитирования (РИНЦ)) միջազգային գիտատեղեկատվական շտեմարանում ընդգրկված (այսուհետև՝ Հոդված)։

1. 1 ՄԳՇ1 հոդվածը համարժեք է 3 Հոդվածի, 1 ՄԳՇ2 հոդվածը համարժեք է 2 Հոդվածի (այսուհետև Հոդվածների համարժեքություն ասելով կհասկանանք սույն կետում սահմանվածը)։

**2. ԱՏԵՆԱԽՈՍՈՒԹՅՈՒՆ**

1. Ատենախոսությունը հեղինակի գիտական հետազոտությունների հիման վրա կազմված աշխատություն է, որը ներկայացվում է գիտական աստիճանի հայցման համար:
2. Գիտությունների թեկնածուի գիտական աստիճանի հայցման համար ներկայացված ատենախոսությունն աշխատություն է, որը կարող է գնահատվել իբրև գիտության տվյալ բնագավառում կարևոր նշանակություն ունեցող խնդրի լուծում կամ կիրառական կարևոր խնդրի լուծումն ապահովող գիտա­կանորեն հիմնավորված տեխնիկական, տնտեսական կամ տեխնոլո­գիական մշակում:
3. Գիտությունների դոկտորի գիտական աստիճանի հայցման համար ներկայացված ատենախոսությունն աշխատություն է, որը կարող է գնահատվել իբրև էական նվաճում գիտու­թյան տվյալ բնագավառում կամ գիտականորեն հիմնավորված տեխնի­կական, տնտեսական, տեխնոլոգիական այնպիսի լուծում, որն էապես կնպաստի գիտատեխնիկական առաջընթացին:
4. Ատենախոսության թեմա հաստատելու իրավունք ունեն այն հավատարմագրված բարձրագույն ուսումնական հաստատությունները կամ գիտական կազմա­կերպությունները (այսուհետև՝ Կազմակերպություն), որոնք ստացել են ԲՈԿ-ի թույլտվությունը: Թույլտվություն ստանալու համար Կազմակերպությունը դիմում է ԲՈԿ, եթե ունի գիտական աստիճան ունեցող առնվազն 3 աշխատակից, որոնցից առնվազն 1 գիտություն­ների դոկտոր կամ սույն կանոնակարգի 18-րդ կետի 2-րդ ենթակետի պահանջներին բավարարող հոդվածներ տպագրած մասնագետ և, որոնք վերջին 5 տարում տվյալ մասնագիտությամբ հրատարակել են առնվազն 6 Հոդված (կամ դրանց համարժեք) և առնվազն 3 ՄԳՇ1 հոդված (հայագիտական մասնագիտության դեպքում՝ առնվազն 3 ՄԳՇ1 կամ ՄԳՇ2 հոդված), որոնցում Կազմակերպությունը նշված է որպես հեղինակի աշխատանքի վայր։ Յուրաքանչյուր աշխատակից կարող է ներկայացվել միայն 1 Կազմակերպության կողմից։ Ատենախոսության թեմա հաստատելու իրավունքը տրվում է 5 տարի ժամկետով։
5. Ատենախոսության թեմա հաստատելու համար գիտական աստիճան հայցորդը (այսուհետև` Հայցորդ) դիմում է Կազմակեր­պության ղեկավարին: Թեման հաստատվում է Կազմակերպության գիտական խորհրդում՝ համա­պատասխան ստորաբաժանումներում քննարկվելուց և երաշխավորվելուց հետո: Ատենախո­սության թեման պետք է լինի արդիական: Գիտական խորհուրդը հաստատում է նաև ատենախոսության գիտական ղեկավար` թեկնածուական ատենախոսության համար, անհրաժեշտության դեպքում խորհրդատու` դոկտորական ատենախոսության համար: Գիտական խորհուրդը անհրաժեշտության դեպքում կարող է հաստատել նաև ատենախոսության երկրորդ գիտական ղեկավար արտերկրից: Գիտական ղեկավարի (ղեկավարների), խորհրդատուի համաձայնությունը պարտադիր է:
6. Ատենախոսության թեմայի հաստատման վերաբերյալ որոշման մեջ նշվում են թեմայի անվանումը, գիտական ղեկավարը (ղեկավարները), հայցվող գիտական աստիճանը, աստիճանաշնորհման բնագավառը և մասնագիտությունն ըստ աստիճանաշնորհման անվանացանկի: Ատենախոսության թեմայի հաստատման վերաբերյալ որոշման քաղվածքը տվյալ Կազմակերպությունը ներկայացնում է ԲՈԿ:
7. Գիտական ղեկավար (ղեկավարներ) կարող են նշանակվել՝
8. տվյալ կամ հարակից բնագավառի գիտությունների դոկտորները, կամ
9. այն գիտությունների թեկնածուները կամ Եվրոպական որակավորումների շրջանակի (European Qualifications Framework) 8-րդ մակարդակին համապատասխան որակավորում ունեցողները, որոնք Կազմակերպության ղեկավարի միջնորդությամբ ստացել են ԲՈԿ-ի թույլտվությունը (այսուհետև՝ Թույլտվություն): Թույլտվությունը տրվում է 5 տարի ժամկետով։
10. Թույլտվություն կարող են ստանալ այն գիտությունների թեկնածուները կամ Եվրոպական որակավորումների շրջանակի 8-րդ մակարդակին համապատասխան որակավորում ունեցողները, որոնք ունեն համապատասխան գիտական բնագավառում առնվազն 20 Հոդված (կամ դրանց համարժեք), այդ թվում՝ առնվազն 7-ը տվյալ մասնագիտությամբ, և վերջին 5 տարում`
11. եղել են տվյալ մասնագիտությամբ պաշտպանած ատենախոսության գիտական ղեկավար, կամ
12. ունեն առնվազն 4 Հոդված (կամ դրանց համարժեք) և առնվազն 1 ՄԳՇ1 հոդված (հայագիտական մասնագիտության դեպքում՝ առնվազն 1 ՄԳՇ1 կամ ՄԳՇ2 հոդված)։
13. Ատենախոսության հիմնական արդյունքները և դրույթները մինչև ատենախոսության պաշտպանությունը պետք է հրատարակվեն սույն կանոնակարգի 8-րդ կետում նշված շտեմարաններում ընդրգկված պարբերականներում։ Պարբերականի միևնույն համարում տպագրված հոդվածներից առավելագույնը երկուսն են ընդունելի: Հոդվածի փոխարեն կարող է ներկայացվել մենագրություն:

1) Թեկնածուական ատենախոսության պաշտպանության համար անհրաժեշտ է առնվազն 2 Հոդված (կամ դրանց համարժեք) և առնվազն 1 ՄԳՇ1 հոդված (հայագիտական բնույթի աշխատանքների դեպքում՝ առնվազն 1 ՄԳՇ1 կամ ՄԳՇ2 հոդված): Հոդվածներից մեկը պետք է լինի առանց համահեղինակների, իսկ փորձարարական կամ կլինիկական բնույթ ունեցող ատենախոսության դեպքում՝ Հայցորդը պետք է լինի առաջին հեղինակ[[1]](#footnote-1):

2) Դոկտորական ատենախոսության պաշտպանության համար անհրաժեշտ է առնվազն 15 Հոդված (կամ դրանց համարժեք) և առնվազն 5 ՄԳՇ1 հոդված (հայագիտական բնույթի աշխատանքների դեպքում՝ առնվազն 5 ՄԳՇ1 կամ ՄԳՇ2 հոդված): Առանց համահեղինակների հոդվածների թիվը պետք է լինի առնվազն 5 (փորձարարական կամ կլինիկական բնույթ ունեցող ատենախոսության դեպքում՝ 2):

3) Գիտական զեկուցմամբ պաշտպանության դեպքում անհրաժեշտ է առնվազն 30 Հոդված (կամ դրանց համարժեք) և առնվազն 10 ՄԳՇ1 հոդված (հայագիտական բնույթի աշխատանքների դեպքում՝ առնվազն 10 ՄԳՇ1 կամ ՄԳՇ2 հոդված):

1. Թեկնածուական ատենախոսության հիմնական արդյունքները ներկայացնող հոդվածներից Հայցորդը պետք է առանձնացնի հոդվածներ (այսուհետև՝ Առանձնացված հոդվածներ), որոնք պետք է բավարարեն սույն կանոնակարգի 18-րդ կետի 1-ին ենթակետի պահանջներին։ Յուրաքանչյուր հոդված կարող է ներկայացվել որպես Առանձնացված հոդված միայն մեկ Հայցորդի կողմից։ Առանձնացված հոդվածների վերաբերյալ Հայցորդը պետք է Խորհուրդ ներկայացնի համահեղինակների ստորագրությամբ տեղեկանք՝ նշելով Հայցորդի կոնկրետ մասնաբաժինը ստաց­ված արդյունքներում։
2. Ատենախոսության մեջ Հայցորդը պարտավոր է հղում կատարել այն հեղինակներին և աղբյուրներին, որոնցից նա փոխառել է առանձին դրույթներ կամ նյութեր։
3. Ատենախոսությանը հավասարազոր են սույն կանոնակարգի 10-րդ, 11-րդ, 12-րդ կետերի պահանջներին համապատասխանող մենագրու­թյունը, գիտությունների դոկտորի աստիճանի համար՝ նաև հրատարակված գիտական աշխատանքների հիման վրա կազմված ամփոփ գիտական զեկույցը: Գիտական զեկույցի ձևով պաշտպանության դեպքում զեկույցը տվյալ բնա­գավառում գիտական և կիրառական մեծ նշանակություն ունեցող, լայն ճանաչում ստացած տպագիր աշխատանքների ամփոփ շարադրանքն է: Գիտական զեկույցի ձևով պաշտպանության դեպքում ատենախոսություն չի ներկայացվում: Գիտական զեկույցի ձևով պաշտպանության թույլտվությունը տալիս է ԲՈԿ-ը՝ համապատասխան մասնագիտական խորհրդի ներկայացմամբ:
4. Ատենախոսությունը պետք է ունենա համառոտ շարադրանք՝ սեղմագիր: Սեղմագիրն արտացոլում է ատենախոսության հիմնական դրույթներն ու եզրահանգումները, արդյունքների գիտական նորույթը, կիրառական նշանակությունը: Սեղմագիրը տպագրվում է մասնագիտական խորհրդի թույլտվությամբ՝ գիտությունների թեկնածուի գիտական աստիճանի համար՝ մինչև 1, գիտությունների դոկտորի գիտական աստիճանի համար՝ մինչև 2 տպագրական մամուլ ծավալով: Հասարակական գիտությունների գծով ատենախոսության սեղ­մագիրը կարող է 30 տոկոսով գերազանցել սահմանված ծավալը: Սեղմագիրը տպագրվում է մասնագիտական խորհրդի սահմանած քանակով: Գիտական զեկույցի ձևով պաշտպանության դեպքում սեղմագիր չի կազմվում, զեկույցն ընդունվում է որպես սեղմագիր և տպագրվում է առնվազն 3 տպագրական մամուլ ծավալով:
5. Սեղմագիրը պետք է հրապարակվի ԲՈԿ-ի կայքում և համապատասխան Կազմակերպության կայքում՝ ազատ հասանելիությամբ:
6. Ատենախոսությունը և սեղմագիրը ներկայացվում են հայերեն: Մասնագիտական խորհրդի համաձայնությամբ դրանք կարելի է ներկա­յացնել այլ լեզվով: Սեղմագրի վերջում տրվում են ռուսերեն և անգլերեն ամփոփագրեր (հայերեն ամփոփագիրը պարտադիր է, եթե սեղմագիրն այլ լեզվով է): Անհրաժեշտության դեպքում, մասնագիտական խորհրդի որոշմամբ, սեղմագրի տպաքանակի մի մասը կարող է լինել նաև այլ լեզվով:

**3. ՄԱՍՆԱԳԻՏԱԿԱՆ ԽՈՐՀՈՒՐԴ**

1. Մասնագիտական խորհուրդը (այսուհետև՝ Խորհուրդ) ստեղծ­վում և գործում է ըստ ԲՈԿ-ի հաստատած «Գիտական աստիճաններ շնորհող մասնագիտական խորհրդի աշխատանքի կանոնակարգի»:
2. Խորհուրդ ստեղծում է ԲՈԿ-ը՝ գիտական կամ հավատարմագրված բարձրագույն կրթա­կան այն հաստատություններում, գիտաարտադրական, գիտատեխնի­կական կազմակերպություններում, որոնք համապատասխան բնագավառնե­րում հայտնի են գիտական նվաճումներով: Խորհուրդ ստեղծվում է կազմակերպության հայտով և համապատասխան նախարարության, գերատեսչության կամ Հայաստանի Հանրապետության գիտությունների ազգային ակադե­միայի միջնորդությամբ՝ Խորհրդի անհրաժեշտության, տվյալ կազմակերպությունում գործունեության նպատակահարմարության հիմնավորմամբ և աշխատան­քային պայմանների երաշխավորմամբ՝ հագեցած առցանց հեռարձակման համար անհրաժեշտ տեսաձայնային սարքավորումներով:
3. Գիտական աստիճանաշնորհման անվանացանկի յուրաքանչյուր թվանիշի համար ձևավորվում է առավելագույնը 2 Խորհուրդ։
4. Կազմակերպության հայտին և միջնորդությանը կցվում են Խորհրդի անդամ­ների մասին տվյալները: Խորհրդում ընդգրկվում են Խորհրդի մասնագիտություններով գիտությունների դոկտորներ կամ գիտությունների թեկնածուներ կամ Եվրոպական որակավորումների շրջանակի (European Qualifications Framework) 8-րդ մակարդակին համապատասխան որակավորում ունեցողներ, որոնք՝

1) վերջին 5 տարում ունեն Խորհրդի մասնագիտություններով տպագրած առնվազն 4 Հոդված (կամ դրանց համարժեք) և առնվազն 1 ՄԳՇ1 հոդված (հայագիտական մասնագիտության դեպքում՝ առնվազն 1 ՄԳՇ1 կամ ՄԳՇ2 հոդված), որոնք չեն ընդգրկվել թեկնածուական ատենախոսության պաշտպանության ներկայացված հրապարակումների ցանկում, կամ

2) վերջին 5 տարում ունեն առանց համահեղինակների հրատարակված մենագրություն, որի հրատարակիչը ընդգրկված է Վեբ օֆ Սայնս Քոր Քոլեքշն Բուք Սայթեյշն Ինդեքս («Web of Science Core Collection։ **Book Citation Index») շտեմարանում, և մենագրությունն ընդգրկված չէ** թեկնածուական ատենախոսության պաշտպանության ներկայացված հրապարակումների ցանկում, կամ

3) վերջին 5 տարում եղել են պաշտպանած ատենախոսության գիտական ղեկավար:

1. Խորհրդի կազմի առավելագույնը 50 տոկոսը կարող են ընդգրկվել արտերկրից՝ սույն կանոնակարգի 28-րդ կետի պայմաններին բավարարող։
2. Խորհրդի կազմի վերաբերյալ լրացուցիչ պահանջներ կարող են սահմանվել «Գիտական աստիճաններ շնորհող մասնագիտական խորհրդի աշխատանքի կանոնակարգով»։ Խորհուրդը հաստատվում է մինչև 3 տարի ժամկետով, որից հետո նրա գործունեության ժամկետը կարող է երկարացվել:
3. Սույն կանոնակարգի 57-րդ և 64-րդ կետերով նախատեսված հիմքերով մեկ տարվա ընթացքում 3 անգամ Խորհրդի որոշումը չհաստատելու դեպքում ԲՈԿ-ը կարող է վերակազմավորել կամ լուծարել Խորհուրդը: Եթե Խորհուրդը ատենախոսությունը հանել է պաշտ­պանությունից սույն կանոնակարգի 53-րդ կետով կամ ԲՈԿ-ը մերժել է Խորհրդի որոշումը սույն կանոնակարգի 58-րդ կետով, ապա Հայցորդի գիտական ղեկավարը զրկվում է 3 տարով ատենախոսության ղեկավար նշանակվելու իրավունքից, իսկ ատենախոսության ընդդիմախոսները զրկվում են 3 տարով ատենախոսության ընդդիմախոս նշանակվելու իրավունքից:
4. Խորհրդում ատենախոսության պաշտպանության ծախսերը հատուցվում են Հայաստանի Հանրա­պետության պետական բյուջեից այդ նպատակով ԲՈԿ-ին հատկացված միջոցների հաշվին:

**4. ԳԻՏԱԿԱՆ ԱՍՏԻՃԱՆԱՇՆՈՐՀՄԱՆ ԸՆԹԱՑԱԿԱՐԳԸ**

1. Գիտությունների թեկնածուի գիտական աստիճանի Հայցորդը պետք է քննու­թյուն հանձնի մասնագիտությունից: Հայցորդը քննությունը հանձնում է ԲՈԿ-ի հաստատած ծրագրով այն մասնագիտությունից, որով հաս­տատվել է ատենախոսության թեման: Այն դեպքերում, երբ Հայցորդի բարձրագույն կրթությունը չի համապատաս­խանում գիտության այն բնագավառին (ենթաբնագավառին), որով հաս­տատվել է ատենախոսության թեման, Հայցորդը պետք է հանձնի լրացուցիչ քննություն ընդհանուր մասնագիտությունից` բացառությամբ ընդունելության քննություն հանձնած Հայցորդների:
2. Կազմակերպությունը ԲՈԿ է ներկայացնում մասնագիտական քննություն ընդունող հանձնաժողովի կազմը: Հանձնաժողովը հաստատվում է հետևյալ կազմով՝ նախագահ (գիտությունների դոկտոր կամ սույն կանոնակարգի 18-րդ կետի 2-րդ ենթակետի պահանջներին բավարարող հոդվածներ տպագրած մասնագետ) և 2-4 անդամներ (գիտությունների դոկտոր կամ գիտությունների թեկնածու): Մեկ անձը կարող է լինել միայն մեկ հանձնաժողովի անդամ:
3. Քննությունը կազմակերպվում է երկու քննաշրջանով՝ ապրիլ-հունիս և հոկտեմբեր-դեկտեմբեր ամիսներին: Քննության ընթացքում յուրաքանչյուր Հայցորդի համար լրացվում է արձանագրություն, որտեղ գրանցվում են քննական հարցերը և քննության վերջնական արդյունքը: Մասնագիտական քննությունը գնահատվում է 5 միավորային համակարգով՝ «գերազանց»-5 միավոր, «լավ»-4 միավոր, «բավարար»-3 միավոր և «անբավարար»-2 կամ 1 միավոր:
4. Քննությունը համարվում է հանձնված՝ «գերազանց» կամ «լավ» գնահատականի դեպքում: Արձանագրությունը ստորագրում են քննական հանձնաժողովի նախագահը և անդամները: Արձանագրությունը պահպանվում է քննություն ընդունող Կազմակերպությունում, որը և տալիս է տեղեկանք քննության հանձնման մասին: Քննությունը չհանձնելու դեպքում Հայցորդը կարող է այն հանձնել հաջորդ քննաշրջաններում:
5. Կազմակերպությունը, որտեղ հաստատվել է ատենախոսության թեման, ատենախոսության նախնական փորձաքննությունից հետո տալիս է իր եզրակացությունը՝ նշելով հետազոտության արդյունքների հավաստիությունը, գիտական նորույթը, կիրառական նշանակությունը, ատենախոսությանը համապա­տասխանող մասնագիտությունն ըստ գիտական աստիճանաշնորհման ան­վանացանկի, հեղինակի հրատարակած աշխատություններում հետազոտ­ման արդյունքների ընդգրկման լիարժեքությունը:
6. Եզրակացությունը Հայցորդին պետք է տրվի ատենախոսությունը նախնական փորձաքննության հանձնելուց հետո՝ գիտությունների թեկնածուի գիտական աստիճանի համար՝ 2, գիտությունների դոկտորի գիտական աստիճանի համար՝ 3 ամսվա ընթացքում: Քննարկումների և փոփոխությունների անհրաժեշտության դեպքում նշված ժամկետները կարող են երկարաձգվել առավելագույնը ևս 2 ամսով: Եզրակացությունն ուժի մեջ է 1 տարի:
7. Համաձայն «Գիտական աստիճաններ շնորհող մասնագիտական խորհրդի աշխատանքի կանոնակարգի»՝ անհրաժեշտ փաստաթղթերի ներկայացման դեպքում՝ ներառյալ առանց հղման այլ հեղինակներից և աղբյուրներից փոխառված առանձին դրույթների կամ նյութերի բացակայության վերաբերյալ Հայցորդի գրավոր հավաստումը, ատենա­խոսությունն ընդունվում է Խորհուրդ՝ նախնական քննարկման: Նախնա­կան քննարկումը կազմակերպվում է գիտությունների թեկնածուի գիտական աստիճանի համար՝ 15 օրվա, գիտությունների դոկտորի գիտական աստիճանի համար՝ 30 օրվա ընթացքում:
8. Ատենախոսությունը պաշտպանության ընդունելու դեպքում Խորհուրդը նշանակում է ատենախոսության պաշտոնական ընդդիմա­խոսներ՝ գիտական աստիճան ունեցող, գիտության տվյալ կամ հարակից բնագավառի գիտնականների. գիտությունների թեկնածուի գիտական աստիճանի համար՝ 3 ընդդիմախոս (ընդ որում նրանցից առնվազն մեկը՝ գիտությունների դոկտոր կամ սույն կանոնակարգի 18-րդ կետի 2-րդ ենթակետի պահանջներին բավարարող հոդվածներ տպագրած մասնագետ), գիտությունների դոկտորի գիտական աստիճանի համար՝ 4 ընդդիմախոս (գիտությունների դոկտոր կամ սույն կանոնակարգի 18-րդ կետի 2-րդ ենթակետի պահանջներին բավարարող հոդվածներ տպագրած մասնագետ արտերկրից):
9. Ընդդիմախոս կարող է նշանակվել արտերկրից, եթե ատենախոսությունը ներկայացված է այն լեզվով, որին տիրապետում է ընդդիմախոսը։
10. Ատենախոսությունը պաշտպանության ընդունած Խորհրդի անդամ, որպես կանոն, կարող է լինել ընդդիմախոսներից միայն մեկը:
11. Պաշտոնական ընդդիմախոսներ չեն կարող լինել ԲՈԿ-ի աշխատողները, ատենախոսությունը պաշտպանության ընդունած Խորհրդի նախագահը և գիտական քարտուղարը, Հայցորդի գիտական ղեկավարը, ատենախոսության թեմայով հրատարակված աշխատանքների համահեղինակները, և, որպես կանոն, այն Կազմակերպությունների ղեկավարները, որտեղ հաստատ­վել է ատենախոսության թեման կամ որտեղ կատարվում են գիտահե­տազոտական աշխատանքներ, որոնց պատվիրատուն կամ կատարողը Հայցորդն է:
12. Պաշտոնական ընդդիմախոսը, ուսումնասիրելով ատենախոսու­թյունը և այդ թեմայով հրատարակված աշխատանքները, Խորհրդին, վերջինիս սահմանած ժամկետում, ներկայացնում է կարծիք, որտեղ գնահատում է ատենախոսության թեմայի արդիականությունը, դրույթների և եզրահանգումների հիմնավորվածությունը, գիտական նորույթը և հիմնավոր­ման աստիճանը, ատենախոսության համապատասխա­նու­թյունը սույն կանոնակարգի 10-րդ, 11-րդ, 12-րդ և 18-րդ կետերին:
13. Եթե ընդդիմախոսի ներկայացրած կարծիքը չի համապատասխանում սույն կանոնակարգի 44-րդ կետի պահանջներին, ապա Խորհուրդն իրավասու է փոխել ընդդիմախոսին՝ պատճառաբանված գրավոր հիմնավորմամբ:
14. Ընդդիմախոսներից երկուսի բացասական կարծիքի դեպքում ատենախոսությունը Խորհրդում պաշտպանության չի դրվում:
15. Խորհուրդը պաշտոնական ընդդիմախոսների կարծիքների պատ­ճենները ատենախոսության պաշտպանությունից առնվազն 10 oր առաջ հանձնում է Հայցորդին և ուղարկում է ԲՈԿ՝ դրանց հրապարակային հասանելիությունը ապահովելու համար։
16. Ատենախոսության պաշտպանությունը կարող է կայանալ ընդդիմախոսներից մեկի բացակայության դեպքում, եթե առկա է բացակա ընդդիմախոսի գրավոր դրական կարծիքը, որը հրապարակվում է Խորհրդի նիստում: Բացասական կարծիք տված ընդդիմախոսի բացակայության պատճառով նիստը կարող է հետաձգվել առավելագույնը 2 ամսով, որից հետո Խորհուրդն իրավասու է պաշտպանության նիստն անցկացնել առանց տվյալ ընդդիմախոսի՝ ընթերցելով բացասական կարծիքը: Դրական կարծիք ներկայացրած ընդդիմախոսը կարող է առցանց մասնակցել ատենախոսության պաշտպանությանը։
17. Խորհրդի նիստի քվորումն ապահովելու համար անհրաժեշտ է Խորհրդի անդամների առնվազն 2/3-ի մասնակցությունը: Առանձնահատուկ դեպքերում Խորհրդի անդամները նիստին կարող են մասնակցել առցանց՝ բացառությամբ Խորհրդի նախագահի, նախագահի տեղակալի և գիտական քարտուղարի: Մասնավորապես, Խորհրդի արտերկրում գտնվող անդամը նիստին կարող է մասնակցել առցանց։
18. Ատենախոսության պաշտպանությունը և Խորհրդի նիստերը անցկացվում են հայերեն, անհրաժեշտության դեպքում՝ օտար լեզվից հայերեն թարգմանությամբ:
19. Ատենախոսության պաշտպա­նության ընթացակարգը սահմանվում է «Գիտական աստիճաններ շնորհող մասնագիտական խորհրդի աշխատանքի կանոնակարգով»: Ատենախոսության պաշտպանությունը հեռարձակվում է առցանց, որի հղումը պաշտպանությունից 10 օր առաջ տեղադրվում է ԲՈԿ-ի և Կազմակերպության կայքերում։ Ձայնագրությունը պետք է տեղադրվի բաց հասանելիությամբ պաշտպանությունից հետո 15 օրվա ընթացքում, հղումը տեղադրվի ԲՈԿ-ի և Կազմակերպության կայքերում, և հասանելի լինի մինչ վկայագրի ստացումը:
20. Հայցորդն իրավունք ունի ատենա­խոսությունը գրավոր դիմումով հանելու պաշտպանությունից՝ մինչև գաղտնի քվեարկության սկսվելը:
21. Եթե առանց սկզբնաղբյուրները նշելու այլ հեղինակներից օգտա­գործվել են որոշակի դրույթներ և նյութեր, Խորհուրդը բաց քվեարկությամբ, ձայների պարզ մեծամասնությամբ, ատենախոսությունը հանում է պաշտ­պանությունից և ԲՈԿ է ուղարկում իր որոշումը՝ սեղմագրի և նիստի սղա­գրության հետ միասին: Նման դեպքում ատենախոսությունը պաշտ­պանությունից հանելու մասին Հայցորդի դիմումը չի ընդունվում: Վերափոխված ատենախոսությունը կարող է ներկայացվել պաշտպանության Խորհրդի որոշումից առնվազն 1 տարի հետո, ընդ որում թեկնածուական ատենախոսության դեպքում առնվազն 1, դոկտորական ատենախոսության դեպքում՝ առնվազն 3 նոր Հոդված (կամ դրանց համարժեք) տպագրելուց հետո, որոնք արտացոլված են վերափոխված ատենախոսության մեջ:
22. Ատենախոսության պաշտպանությունից հետո գիտական աս­տիճան շնորհելու մասին որոշումը Խորհուրդն ընդունում է գաղտնի քվեար­կությամբ:
23. Գիտական աստիճան շնորհելու մասին Խորհրդի որոշումը դրական է, եթե «կողմ» է քվեարկել նիստին ներկա անդամների առնվազն 3/4-ը:
24. Գաղտնի քվեարկությունից հետո, դրական որոշման դեպքում, Խորհուրդը բաց քվեարկությամբ ընդունում է ատենախոսության մասին եզրակացություն: Եզրակացության մեջ պետք է արտացոլվեն ատենա­խոսության էական գիտական արդյունքները, դրանց գիտական նորույթի, հավաս­տիության գնահատականը, տեսական և կիրառական նշանակությունը, կարող են ներկայացվել առաջարկություններ, պետք է նշվի, թե սույն կանոնակարգի 11-րդ, 12-րդ կամ 18-րդ կետի որ պայմանին (պայմաններին) է համապատասխանում ատենախոսությունը, ինչպես նաև գիտական աստիճան շնորհելու մասին Խորհրդի որոշումը:
25. Դրական որոշման դեպքում Խորհուրդը ԲՈԿ է ուղարկում որակավորման գործը, որն ընդգրկում է ատենախոսությունը, սեղմագիրը, տեղեկանք գրագողության բացակայության մասին և «Գիտական աստիճաններ շնորհող մասնագիտական խորհրդի աշխատանքի կանոնակարգով» սահմանված փաստաթղթերը: Բացասական որոշման դեպքում Խորհուրդն այդ մասին գրավոր հայտնում է ԲՈԿ-ին և Հայցորդին է տալիս քաղվածք Խորհրդի նիստի արձանա­գրությունից՝ գաղտնի քվեարկության արդյունքների մասին: Բացասական որոշման դեպքում Հայցորդը ատենախոսությունը կարող է ներկայացնել պաշտպանության որոշման ընդունումից առնվազն 6 ամիս հետո։

**5. ՈՐԱԿԱՎՈՐՄԱՆ ԳՈՐԾԻ ՔՆՆԱՐԿՈՒՄԸ ԲՈԿ-ՈՒՄ**

1. ԲՈԿ-ը ուսումնասիրում է որակավորման գործը և սույն կանոնա­կարգի 18-րդ և 20-րդ կետերի պահանջներին անհամա­պատասխանություն հայտնաբերելու դեպքում՝ մերժում է գիտական աստի­ճան շնորհելու մասին Խորհրդի միջնորդությունը և մերժման մասին որոշումը ուղարկում է Խորհուրդ:
2. Հայցորդը, որի գիտական աստիճան շնորհելու մասին Խորհրդի որոշումը մերժվել է սույն կանոնակարգի 20-րդ կետի խախտման հիմքով, վերափոխված ատենախոսությունը կարող է ներկայացնել պաշտպանության ԲՈԿ-ի մերժելու մասին որոշման ընդունումից առնվազն 1 տարի հետո, ընդ որում թեկնածուական ատենախոսության դեպքում առնվազն 1, դոկտորական ատենախոսության դեպքում առնվազն 3 նոր Հոդված (կամ դրանց համարժեք) տպագրելուց հետո, որոնք արտացոլված են վերափոխված ատենախոսության մեջ:
3. Սույն կանոնակարգի 18-րդ կետի հիմքով գիտական աստիճան շնորհելու մասին Խորհրդի որոշումը մերժելու դեպքում պաշտպանություն կարող է կազմակերպվել խախտումները վերացնելուց հետո:
4. Սույն կանոնակարգի 58-րդ կետով սահմանված խախտումներ չհայտնաբե­րելու դեպքում ԲՈԿ-ը սույն կանոնակարգի 11-րդ կամ 12-րդ, ինչպես նաև 20-րդ կետերի պահանջներին համապատասխանությունը ստուգելու և եզրակացություն ստանալու նպատակով ատենախոսությունը տալիս է գիտության համապատասխան կամ հարակից բնագավառից գիտական աստի­ճան ունեցող մասնագետի, եթե որակավորման գործում առկա է բացասական կարծիք կամ Խորհրդի անդամներից մեկը դեմ է քվեարկել: Մնացած դեպքերում ԲՈԿ-ն իր ընտրությամբ ատենախոսությունը կարող է տալ գիտության համապատասխան կամ հարակից բնագավառից գիտական աստի­ճան ունեցող մասնագետի՝ վերոնշյալ համապատասխանությունը ստուգելու նպատակով:
5. ԲՈԿ-ը մասնագետի հետ կնքում է պայմանագիր, որտեղ ամրագրվում են մասնագետի աշխատանքի կատարման պայմանները և ժամկետը: ԲՈԿ-ը կարող է մասնագետի մասին տեղեկություն հրապա­րակել միայն նրա գրավոր համաձայնության դեպքում:
6. Մասնագետը, ստուգելով ատենախոսության համապատասխանությունը սույն կանոնակարգի 11-րդ կամ 12-րդ, ինչպես նաև 20-րդ կետերի պահանջներին, տալիս է դրական կամ բացասական եզրակացություն՝ պատճառաբանված հիմնավորմամբ։
7. Մասնագետի բացասական եզրակացության դեպքում թեկնածուական ատենա­խոսության համար՝ որակավորման գործը ԲՈԿ մուտքագրվելու օրվանից 3, իսկ դոկտորական ատենախոսության համար՝ 5 ամսվա ընթացքում ԲՈԿ-ը եզրակացությունն ուղարկում է Խորհուրդ՝ Հայցորդի մասնակցությամբ քննարկում կազմակերպելու համար: Հայցորդը, հաշվի առնելով բացասական եզրակացությունը, կարող է ատենախոսությունը (փոփոխություններով կամ պատճառաբանված հիմնավորմամբ՝ առանց փոփոխությունների) Խորհուրդ ներկայացնել ԲՈԿ-ի եզրակացությունը ստանալուց հետո 2 ամսից մինչև 1 տարի ժամկետում:
8. Սույն կանոնակարգի պահանջներին որակավորման գործի համապատասխանության դեպ­քում ԲՈԿ-ը հաստատում է Խորհրդի որոշումը 64-րդ կետում նշված ժամկետներում և հանձնում է գիտական աստիճանի վկայագիր՝ հիմնվելով նաև առանց հղման այլ հեղինակներից և աղբյուրներից փոխառված առանձին դրույթների կամ նյութերի բացակայության վերաբերյալ Խորհրդի ներկայացրած տեղեկանքի վրա:
9. Սույն կանոնակարգի 64-րդ կետով նախատեսված ժամկետում Խորհուրդ ներկայացված ատենախոսությունը վերջինս քննարկում և կայացնում է գիտական աստիճան շնորհելու մասին դրական կամ բացասական որոշում:
10. Խորհուրդը սույն կանոնակարգի 66-րդ կետում նշված որոշումն հնգօրյա ժամկետում ուղարկում է ԲՈԿ: Դրական որոշման հիման վրա ԲՈԿ-ը կայացնում է գիտական աստիճանի վկայագիր տալու մասին որոշում: Բացասական որոշման դեպքում Հայցորդը վերափոխված ատենախոսությունը կարող է ներկայացնել պաշտպանության որոշման ընդունումից առնվազն 1 տարի հետո, ընդ որում թեկնածուական ատենախոսության դեպքում առնվազն 1, դոկտորական ատենախոսության դեպքում առնվազն 3 նոր Հոդված (կամ դրանց համարժեք) տպագրելուց հետո, որոնք արտացոլված են վերափոխված ատենախոսության մեջ:
11. Գիտական աստիճանի վկայագիրը հանձնելուց հետո 1 ամսվա ընթացքում ԲՈԿ-ը ատենախոսությունն ուղարկում է Հայաստանի ազգային գրադարան:
12. Գիտական աստիճանի վկայագիրը կորցնելու դեպքում անձը գրավոր դիմում է ներկայացնում ԲՈԿ` կրկնօրինակ ստանալու համար: Դիմումի ստացումից 30 օրվա ընթացքում ԲՈԿ-ն անվավեր է ճանաչում կորցրած վկայագիրը և հանձնում կրկնօրինակը՝ համապատասխան գրառմամբ:
13. Գիտական աստիճանի վկայագրի և կրկնօրինակի օրինակելի ձևերը տրված են Ձև 1, Ձև 2, Ձև 3, Ձև 4-ում:
14. Օտարերկրյա պետություններում ստացված գիտական աստի­ճանի վկայագրի համապատասխանեցումը՝ համարժեքու­թյան ճանաչումը և հաստատումը, կատարվում է անձի դիմումի հիման վրա, որին կից պետք է ներկայացվեն լիազոր մարմնի կողմից սահմանված փաստաթղթերը և հրատարակված գիտական աշխատանքների պատճենները (առկայության դեպքում): ԲՈԿ-ը համապատասխանեցման մասին ընդունում է՝
15. դրական որոշում, եթե ատենախոսության մեջ չեն հայտնաբերվել այլ աղբյուրներից առանց հղումների փոխառված նյութեր.
16. բացասական որոշում, եթե ատենախոսության մեջ հայտնաբերվել են այլ աղբյուրներից առանց հղումների փոխառված նյութեր:
17. Խորհրդի և ԲՈԿ-ի որոշումները կարող են բողոքարկվել օրենքով սահմանված կարգով:

**6. ԱՆՑՈՒՄԱՅԻՆ ԴՐՈՒՅԹՆԵՐ**

1. Սույն կանոնակարգի 13-րդ, 17-րդ և 28-րդ կետերի պահանջները ուժի մեջ են մտնում 2027 թվականի սեպտեմբերի 1-ից։
2. Սույն կանոնակարգի 18-րդ և 19-րդ կետերի պահանջները գործում են 2024 թվականի ապրիլի 1-ից հետո ընդունված Հայցորդների դեպքում։
3. Մինչ սույն կանոնակարգի 73-րդ և 74-րդ կետերում նշված ժամկետները՝ սույն կանոնակարգի 13-րդ, 17-րդ, 28-րդ կետերի և 18-րդ կետի 1-ին ենթակետի պահանջներում ՄԳՇ1 և ՄԳՇ2 հոդվածները կարող են փոխարինվել դրանց համարժեք Հոդվածներով։
4. Սույն կանոնակարգի 51-րդ կետում՝ ատենախոսության պաշտպանությունն առցանց հեռարձակելու, ձայնագրությունը պահպանելու և ձայնագրության հղումը կայքերում տեղադրելու պահանջը գործում է 2024 թվականի հունվարի 1-ից:

Ձև N 1

|  |  |
| --- | --- |
| **РЕСПУБЛИКА АРМЕНИЯДИПЛОМ**Решением специализированного советаВысшего аттестационного комитета**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**(ФИО)присуждена ученая степень кандидата \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ наук**REPUBLIC OF ARMENIADIPLOMA**By the Resolution ofRA Supreme Certifying Committee\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Specialalized Council\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(Given name, Surname)has been awarded the Degree of Doctor of Philosophy (Ph. D) in\_\_\_\_\_\_\_\_\_\_\_\_\_\_\_\_\_\_\_ | **ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՎԿԱՅԱԳԻՐ           A N 000000**Բարձրագույն որակավորման կոմիտեի\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_մասնագիտական խորհրդի որոշմամբ\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_-ին (անունը, հայրանունը, ազգանունը)շնորհվել է \_\_\_\_\_\_\_\_\_\_\_\_\_\_\_ գիտություններիթեկնածուի գիտական աստիճանԲՈԿ-ի նախագահ\_\_\_\_\_\_\_\_\_\_\_\_\_\_\_\_\_\_\_Խորհրդի նախագահ\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ 20\_\_\_\_\_թ. |

Ձև N 2

|  |  |
| --- | --- |
| **РЕСПУБЛИКА АРМЕНИЯДИПЛОМ**Решением специализированного советаВысшего аттестационного комитета**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**(ФИО)присуждена ученая степень доктора \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ наук**REPUBLIC OF ARMENIADIPLOMA**By the Resolution ofRA Supreme Certifying Committee\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Specialalized Council\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(Given name, Surname)has been awarded the Degree of Doctor of Sciences\_\_\_\_\_\_\_\_\_\_\_\_\_\_\_\_\_\_\_ | **ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՎԿԱՅԱԳԻՐ          B N 000000**Բարձրագույն որակավորման կոմիտեի\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_մասնագիտական խորհրդի որոշմամբ\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_-ին (անունը, հայրանունը, ազգանունը)շնորհվել է \_\_\_\_\_\_\_\_\_\_\_\_\_\_\_ գիտություններիդոկտորի գիտական աստիճանԲՈԿ-ի նախագահ\_\_\_\_\_\_\_\_\_\_\_\_\_\_\_\_\_\_\_Խորհրդի նախագահ\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ 20\_\_\_\_\_թ. |

Ձև N 3

|  |  |  |  |
| --- | --- | --- | --- |
|

|  |  |
| --- | --- |
| **РЕСПУБЛИКА АРМЕНИЯДИПЛОМ**(дубликат)Решением специализированного советаВысшего аттестационного комитета**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**(ФИО)присуждена ученая степень кандидата \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ наук**REPUBLIC OF ARMENIADIPLOMA**(dublicate)By the Resolution ofRA Supreme Certifying Committee\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Specialalized Council\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(Given name, Surname)has been awarded the Degree of Doctor of Philosophy (Ph. D) in\_\_\_\_\_\_\_\_\_\_\_\_\_\_\_\_\_\_\_ | **ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՎԿԱՅԱԳԻՐ           A N 000000/d** (կրկնօրինակ)Բարձրագույն որակավորման կոմիտեի\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_մասնագիտական խորհրդի որոշմամբ\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_-ին (անունը, հայրանունը, ազգանունը)շնորհվել է \_\_\_\_\_\_\_\_\_\_\_\_\_\_\_ գիտություններիթեկնածուի գիտական աստիճան(\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_) (նախկին վկայագրի տրման ամսաթիվը)ԲՈԿ-ի նախագահ\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ 20\_\_\_\_\_թ. |

 |  |

Ձև N 4

|  |  |
| --- | --- |
| **РЕСПУБЛИКА АРМЕНИЯДИПЛОМ**(дубликат)Решением специализированного совета\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Высшего аттестационного комитета**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**(ФИО)присуждена ученая степень доктора \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ наук**REPUBLIC OF ARMENIADIPLOMA**(dublicate)By the Resolution ofRA Supreme Certifying Committee\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Specialalized Council\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(Given name, Surname)has been awarded the Degree of Doctor of Sciences\_\_\_\_\_\_\_\_\_\_\_\_\_\_\_\_\_\_\_ | **ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՎԿԱՅԱԳԻՐ          B N 000000/d** (կրկնօրինակ)Բարձրագույն որակավորման կոմիտեի\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_մասնագիտական խորհրդի որոշմամբ\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_-ին (անունը, հայրանունը, ազգանունը)շնորհվել է \_\_\_\_\_\_\_\_\_\_\_\_\_\_\_ գիտություններիդոկտորի գիտական աստիճան(\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_) (նախկին վկայագրի տրման ամսաթիվը)ԲՈԿ-ի նախագահ\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ 20\_\_\_\_\_թ. |

1. Հայցորդի ազգանունը տվյալ հոդվածի հեղինակների շարքում առաջինն է նշված։ [↑](#footnote-ref-1)